text: Hold på patienten eller betal
  03 marts 2012 kl. 10.53
  Sygehuse i Region Syddanmark får bøder, hvis de sender for mange patienter til behandling uden for regionen. Bødestraffeen møder kritik, blandt andet fra regionens egne læger.
  Region Syddanmark indført en bødestraf, der skal motivere sygehusene til
  at behandle patienter på regionens egne sygehuse, forudsat at sygehuset har den rette ekspertise.
  Sygehusene må sende patienter ud af regionen for et vist beløb; overskrides dette beløb skal sygehuset betale 45 % af overskridelsen i bøde.
  Bødestraffen er indført, fordi landets andre regioner har fokuseret på at holde patienterne inden for egne regionsgrænser. Det har betydet færre indtægter til Region Syddanmark, der nu følger i de andre regioners fodspor.
  
  Bøder møder kritik
  Men den nye ordning møder kritik fra lægerne. Både fra lægeforeningen, men også fra Region Syddanmarks egne læger.
  Overlæge på ortopædkirurgisk afdeling på Vejle Sygehus Hanne Dalsgaard siger til tidsskriftet Dagens Medicin:
  - Det er et godt eksempel på, at det økonomiske system, vi bruger, ikke altid virker hensigtsmæssigt. De politiske beslutninger, der på mange punkter styrer vores hverdag, sætter ofte fagligheden og fornuften i anden række, siger Hanne Dalsgaard.
  
  Afviser kritik
  Formanden for sundhedsudvalget i Region Syddanmark, Poul Erik Svendsen, afviser kritikken.
  - Det er til patienternes bedste. Hvis ikke vi gør noget for at holde patienterne i vores region, så mister vi ekspertisen inden for en række behandlinger, siger Poul Erik Svendsen, Soc.dem.
  